b'\n_START_ARTICLE_\nTheodorus Beza\n_START_SECTION_\nTinere\xc8\x9bea\n_START_PARAGRAPH_\nTh\xc3\xa9odore s-a n\xc4\x83scut la V\xc3\xa9zelay, \xc3\xaen Bourgogne. Tat\xc4\x83l s\xc4\x83u, Pierre de B\xc3\xa8ze, guvernator regal de V\xc3\xa9zelay, descindea dintr-o influent\xc4\x83 familie burgund\xc4\x83; mama sa, Marie Bourdelot, era cunoscut\xc4\x83 pentru generozitatea sa. Tat\xc4\x83l lui Beza avea doi fra\xc8\x9bi: Nicholas, membrul al Parlamentului de la Paris, \xc8\x99i Claude, abate la m\xc4\x83n\xc4\x83stirea cistercian\xc4\x83 Froimont \xc3\xaen dioceza Beauvais. Nicholas, care era nec\xc4\x83s\xc4\x83torit, a fost at\xc3\xa2t de \xc3\xaenc\xc3\xa2ntat de Th\xc3\xa9odore \xc3\xaen timpul unei vizite la V\xc3\xa9zelay \xc3\xaenc\xc3\xa2t, cu permisiunea p\xc4\x83rin\xc8\x9bilor, l-a luat la Paris pentru a-l educa. De la Paris, Th\xc3\xa9odore a fost trimis la Orl\xc3\xa9ans \xc3\xaen decembrie 1528 pentru a putea \xc3\xaenv\xc4\x83\xc8\x9ba de la faimosul profesor german Melchior Wolmar. A fost primit \xc3\xaen casa lui Wolmar, iar ziua aceea o va s\xc4\x83rb\xc4\x83tori mai t\xc3\xa2rziu ca o a doua zi de na\xc8\x99tere._NEWLINE_T\xc3\xa2n\xc4\x83rul Beza \xc8\x99i-a urmat \xc3\xaen cur\xc3\xa2nd profesorul la Bourges, unde cel din urm\xc4\x83 fusese chemat de ducesa Margareta de Angouleme, sora lui Francisc I. Bourges era unul din locurile din Fran\xc8\x9ba \xc3\xaen care inima mi\xc8\x99c\xc4\x83rii de Reform\xc4\x83 b\xc4\x83tea cel mai tare. C\xc3\xa2nd, \xc3\xaen 1534, Francisc I a dat edictul \xc3\xaempotriva inova\xc8\x9biilor ecleziastice, Wolmar s-a \xc3\xaentors \xc3\xaen Germania \xc8\x99i, \xc3\xaen acord cu dorin\xc8\x9ba tat\xc4\x83lui s\xc4\x83u, Beza s-a \xc3\xaentors la Orl\xc3\xa9ans pentru a studia dreptul, petrec\xc3\xa2nd acolo patru ani (1535-1539). Acest studiu nu \xc3\xael atr\xc4\x83gea prea tare, bucur\xc3\xa2ndu-se mai mult de cititul clasicilor Antichit\xc4\x83\xc8\x9bii, ca Ovidiu, Catullus \xc8\x99i Tibullus. \xc8\x98i-a dob\xc3\xa2ndit licen\xc8\x9ba \xc3\xaen drept pe 11 august 1539 \xc8\x99i, a\xc8\x99a cum dorea tat\xc4\x83l s\xc4\x83u, a mers la Paris, unde a \xc3\xaenceput s\xc4\x83 practice. Rudele sale ob\xc8\x9binuser\xc4\x83 pentru el dou\xc4\x83 beneficii, ale c\xc4\x83ror venituri se ridicau la 700 de coroane de aur pe an, iar unchiul s\xc4\x83u promisese c\xc4\x83 \xc3\xael va face succesorul s\xc4\x83u._NEWLINE_Beza a petrecut \xc8\x99apte ani ferici\xc8\x9bi la Paris \xc8\x99i a ob\xc8\x9binut \xc3\xaen cur\xc3\xa2nd o pozi\xc8\x9bie proeminent\xc4\x83 \xc3\xaen cercurile literare. Pentru a se sustrage tenta\xc8\x9biilor c\xc4\x83rora era expus, s-a logodit \xc3\xaen anul 1544 cu o fat\xc4\x83 de origine umil\xc4\x83, Claudine Denoese, logodna fiind cunoscut\xc4\x83 doar de doi prieteni, \xc3\xaens\xc4\x83 Beza promisese c\xc4\x83 o va face public\xc4\x83 de \xc3\xaendat\xc4\x83 ce i-o vor permite circumstan\xc8\x9bele. Public\xc4\x83 o colec\xc8\x9bie de poeme latine\xc8\x99ti, Juvenilia, care \xc3\xael f\xc4\x83cur\xc4\x83 faimos, fiind considerat ca unul din cei mai buni poe\xc8\x9bi \xc3\xaen latin\xc4\x83 ai vremii sale._NEWLINE_Dar \xc3\xaen cur\xc3\xa2nd a c\xc4\x83zut bolnav, ceea ce l-a \xc3\xaendemnat s\xc4\x83 se converteasc\xc4\x83. Atunci a hot\xc4\x83r\xc3\xa2t s\xc4\x83 rup\xc4\x83 rela\xc8\x9biile vremii \xc8\x99i a mers la Geneva, ora\xc8\x99ul de refugiu pentru evanghelicii francezi, unde a sosit \xc3\xaempreun\xc4\x83 cu Claudine pe 23 octombrie 1548.\n_START_SECTION_\nProfesor la Lausanne\n_START_PARAGRAPH_\nA fost primit c\xc4\x83lduros de Ioan Calvin, care \xc3\xael \xc3\xaent\xc3\xa2lnise deja \xc3\xaen casa lui Wolmar, \xc8\x99i s-a c\xc4\x83s\xc4\x83torit \xc3\xaen mod solemn \xc8\x99i public \xc3\xaen biseric\xc4\x83. Beza nu avea deocamdat\xc4\x83 o ocupa\xc8\x9bie, a\xc8\x99a c\xc4\x83 a mers la T\xc3\xbcbingen pentru a-\xc8\x99i vede fostul profesor, Wolmar. \xc3\x8en drum, l-a vizitat pe Viret la Lausanne, acesta re\xc8\x9bin\xc3\xa2ndu-l \xc8\x99i numindu-l ca profesor de greac\xc4\x83 la academia din loc._NEWLINE_\xc3\x8en ciuda muncii intense care \xc3\xaei revenea, Beza a g\xc4\x83sit timp pentru a scrie o dram\xc4\x83 biblic\xc4\x83, Abraham Sacrifiant (publicat\xc4\x83 \xc3\xaen 1550 la Geneva), \xc3\xaen care contrasta catolicismul cu protestantismul; lucrarea a fost bine primit\xc4\x83. \xc3\x8en iunie 1551, a ad\xc4\x83ugat c\xc3\xa2\xc8\x9biva psalmi Psaltirii franceze \xc3\xaencepute de Marot, lucru \xc3\xaen care a avut iar\xc4\x83\xc8\x99i succes._NEWLINE_Cam \xc3\xaen acela\xc8\x99i timp, a publicat Passavantius, o satir\xc4\x83 direct\xc4\x83 \xc3\xaempotriva lui r\xc4\x83u-famatului Pierre Lizet, fost pre\xc8\x99edinte al Parlamentului din Paris \xc8\x99i principalul originator al "camerei de foc" (chambre ardente), care, fiind \xc3\xaen acea vreme (1551) abate la St. Victor, l\xc3\xa2ng\xc4\x83 Paris, dorea s\xc4\x83 dob\xc3\xa2ndeasc\xc4\x83 faim\xc4\x83 ca \xc3\xaenving\xc4\x83tor al ereziei prin publicarea unui num\xc4\x83r de scrieri polemice._NEWLINE_Mai serioase au fost alte dou\xc4\x83 controverse \xc3\xaen care a fost implicat Beza la acea vreme. Prima se leag\xc4\x83 de doctrina predestin\xc4\x83rii \xc8\x99i controversa lui Calvin cu Jerome Hermes Bolsec. A doua se refer\xc4\x83 la arderea pe rug a lui Michael Servetus la Geneva pe 27 octombrie 1553. \xc3\x8en ap\xc4\x83rarea lui Calvin \xc8\x99i a magistra\xc8\x9bilor genevezi, Beza a publicat \xc3\xaen 1554 lucrarea De haereticis a civili magistratu puniendis, tradus\xc4\x83 apoi \xc3\xaen francez\xc4\x83 \xc3\xaen 1560.\n_START_SECTION_\nC\xc4\x83l\xc4\x83torii pentru cauza protestan\xc8\x9bilor\n_START_PARAGRAPH_\n\xc3\x8en 1557, Beza s-a interesat \xc3\xaen mod special de valdenzii Piemontului, persecuta\xc8\x9bi de guvernul francez, \xc8\x99i \xc3\xaen favoarea lor a c\xc4\x83l\xc4\x83torit cu Farel la Berna, Z\xc3\xbcrich, Basel, Schaffhausen, de acolo la Strasbourg, Mumpelgart, Baden \xc8\x99i Goppingen. \xc3\x8en Baden \xc8\x99i Goppingen, Beza \xc8\x99i Farel au trebuit s\xc4\x83 pronun\xc8\x9be opinia lor \xc8\x99i cea valdenz\xc4\x83 despre sacramente, iar pe 14 mai 1557, au prezentat o declara\xc8\x9bie scris\xc4\x83 \xc3\xaen care \xc3\xae\xc8\x99i formulau \xc3\xaen mod clar pozi\xc8\x9bia. Aceast\xc4\x83 declara\xc8\x9bie a fost bine primit\xc4\x83 de teologii luterani, \xc3\xaens\xc4\x83 puternic dezaprobat\xc4\x83 \xc3\xaen Berna \xc8\x99i Z\xc3\xbcrich._NEWLINE_\xc3\x8en toamna anului 1557, Beza a \xc3\xaentreprins o a doua c\xc4\x83l\xc4\x83torie cu Farel la Worms, via Strasbourg, pentru a mijloci la prin\xc8\x9bii evanghelici ai Imperiului \xc3\xaen favoarea fra\xc8\x9bilor persecuta\xc8\x9bi la Paris. Cu Melanchthon \xc8\x99i al\xc8\x9bi teologi aduna\xc8\x9bi la Colocviul de la Worms, Beza a discutat unirea tuturor cre\xc8\x99tinilor protestan\xc8\x9bi, dar aceast\xc4\x83 propunere a fost respins\xc4\x83 hot\xc4\x83r\xc3\xa2t de Z\xc3\xbcrich \xc8\x99i Berna. \xc8\x98tiri mincinoase ajung\xc3\xa2nd la urechile prin\xc8\x9bilor germani, cum c\xc4\x83 ostilit\xc4\x83\xc8\x9bile din Fran\xc8\x9ba \xc3\xaempotriva hugheno\xc8\x9bilor \xc3\xaencetaser\xc4\x83, nu a fost trimis\xc4\x83 nici o solie la curtea Fran\xc8\x9bei, iar Beza a \xc3\xaentreprins o alt\xc4\x83 c\xc4\x83l\xc4\x83torie \xc3\xaen interesul hugheno\xc8\x9bilor, merg\xc3\xa2nd cu Farel, Johannes Buddaeus \xc8\x99i Gaspard Carmel la Strasbourg \xc8\x99i Frankfurt, unde s-a hot\xc4\x83r\xc3\xa2t trimiterea unei solii la Paris.\n_START_SECTION_\nStabilirea la Geneva\n_START_PARAGRAPH_\n\xc3\x8entorc\xc3\xa2ndu-se la Lausanne, Beza a fost foarte tulburat. \xc3\x8empreun\xc4\x83 cu mul\xc8\x9bi clerici \xc8\x99i profesori din ora\xc8\x99 \xc8\x99i \xc3\xaemprejurimi, Viret se hot\xc4\x83r\xc3\xa2se \xc3\xaen sf\xc3\xa2r\xc8\x99it s\xc4\x83 \xc3\xaentemeieze un consistoriu \xc8\x99i s\xc4\x83 introduc\xc4\x83 disciplin\xc4\x83 ecleziastic\xc4\x83 capabil\xc4\x83 de excomunicare, \xc3\xaen special de la celebrarea Euharistiei. Dar bernezii nu doreau un guvern\xc4\x83m\xc3\xa2nt bisericesc calvinist; aceasta a cauzat numeroase dificult\xc4\x83\xc8\x9bi, iar Beza s-a hot\xc4\x83r\xc3\xa2t c\xc4\x83 ar fi mai bine s\xc4\x83 stabileasc\xc4\x83 la Geneva (1558)._NEWLINE_Aici a ocupat la \xc3\xaenceput postul de profesor de greac\xc4\x83 \xc3\xaen nou-\xc3\xaenfiin\xc8\x9bata academie, iar dup\xc4\x83 moartea lui Calvin \xc8\x99i acela de teologie; \xc3\xaen plus, era obligat s\xc4\x83 predice. A terminat revizuirea traducerii Noului Testament f\xc4\x83cut\xc4\x83 de Olivetan, \xc3\xaenceput\xc4\x83 c\xc3\xa2\xc8\x9biva ani \xc3\xaenainte. \xc3\x8en 1559, a \xc3\xaentreprins o alt\xc4\x83 c\xc4\x83l\xc4\x83torie \xc3\xaen interesul hugheno\xc8\x9bilor, de aceast\xc4\x83 dat\xc4\x83 la Heidelberg; cam \xc3\xaen acela\xc8\x99i timp a trebuit s\xc4\x83-l apere pe Calvin \xc3\xaempotriva lui Joachim Westphal \xc8\x99i Tileman Hesshusen \xc3\xaen Hamburg._NEWLINE_Mai important\xc4\x83 dec\xc3\xa2t aceast\xc4\x83 activitate polemic\xc4\x83 a fost propria confesiune de credin\xc8\x9b\xc4\x83 a lui Beza. A fost la origine preg\xc4\x83tit\xc4\x83 pentru tat\xc4\x83l s\xc4\x83u ca justificare a ac\xc8\x9biunilor sale \xc8\x99i a fost publicat\xc4\x83 \xc3\xaen form\xc4\x83 revizuit\xc4\x83 pentru a promova cuno\xc8\x99tin\xc8\x9bele evanghelice \xc3\xaen r\xc3\xa2ndul compatrio\xc8\x9bilor lui Beza. A fost tip\xc4\x83rit\xc4\x83 \xc3\xaen latin\xc4\x83 \xc3\xaen 1560 cu o dedica\xc8\x9bie pentru Wolmar.\n_START_SECTION_\nEvenimentele din 1560-1563\n_START_PARAGRAPH_\n\xc3\x8en acest r\xc4\x83stimp, lucrurile luaser\xc4\x83 o asemenea \xc3\xaentors\xc4\x83tur\xc4\x83 \xc3\xaen Fran\xc8\x9ba c\xc4\x83 protestantismului \xc3\xaei p\xc4\x83rea hot\xc4\x83r\xc3\xa2t cel mai fericit viitor. Regele Anton al Navarrei, ced\xc3\xa2nd cererile urgente ale nobililor evanghelici, \xc3\xae\xc8\x99i declarase disponibilitatea de a asculta un \xc3\xaenv\xc4\x83\xc8\x9b\xc4\x83tor proeminent al Bisericii. Beza, nobil francez \xc8\x99i conduc\xc4\x83tor al academiei din metropola protestantismului francez, a fost invitat la Castelul Nerac, \xc3\xaens\xc4\x83 nu a putut planta s\xc4\x83m\xc3\xa2n\xc8\x9ba credin\xc8\x9bei evanghelice \xc3\xaen inima regelui._NEWLINE_\xc3\x8en anul urm\xc4\x83tor (1561), Beza i-a reprezentat pe evanghelici la Colocviul de la Poissy \xc8\x99i a ap\xc4\x83rat principiile credin\xc8\x9bei evanghelice \xc3\xaentr-o manier\xc4\x83 elocvent\xc4\x83. Colocviul nu a avut nici un rezultat, dar Beza, cap \xc8\x99i avocat al tuturor congrega\xc8\x9biilor reformate din Fran\xc8\x9ba, \xc8\x99i-a c\xc3\xa2\xc8\x99tigat \xc3\xaen acela\xc8\x99i timp respect \xc8\x99i ur\xc4\x83. Regina a insistat pentru un nou colocviu, care s-a deschis la St. Germain pe 28 ianuarie 1562, la unsprezece zile dup\xc4\x83 proclamarea faimosului Edict din ianuarie care oferea importante privilegii celor de credin\xc8\x9b\xc4\x83 reformat\xc4\x83. Dar colocviul s-a sf\xc3\xa2r\xc8\x99it c\xc3\xa2nd a devenit evident (dup\xc4\x83 masacrul de la Vassy din 1 martie) c\xc4\x83 partea catolic\xc4\x83 se preg\xc4\x83tea s\xc4\x83 elimine protestantismul._NEWLINE_Beza emise \xc3\xaen grab\xc4\x83 o scrisoare circular\xc4\x83 (25 martie) c\xc4\x83tre toate congrega\xc8\x9biile reformate ale Regatului, iar el \xc3\xaempreun\xc4\x83 cu Cond\xc3\xa9 \xc8\x99i trupele aceluia a trecut \xc3\xaen Orl\xc3\xa9ans. Era necesar s\xc4\x83 se procedeze repede \xc8\x99i puternic, \xc3\xaens\xc4\x83 nu existau nici solda\xc8\x9bi \xc8\x99i nici bani. La cererea lui Cond\xc3\xa9, Beza a vizitat toate ora\xc8\x99ele hughenote pentru a le ob\xc8\x9bine pe ambele; de asemenea, a scris un manifest \xc3\xaen care cerea dreptate pentru cauza reformat\xc4\x83. Ca unul din mesageri meni\xc8\x9bi s\xc4\x83 str\xc3\xa2ng\xc4\x83 solda\xc8\x9bi \xc8\x99i bani de la coreligionarii s\xc4\x83i, Beza a fost numit s\xc4\x83 vizite Anglia, Germania \xc8\x99i Elve\xc8\x9bia. A mers la Strasbourg \xc8\x99i Basel, \xc3\xaens\xc4\x83 a avut parte de e\xc8\x99ec. Apoi s-a \xc3\xaentors la Geneva, pe 4 septembrie. Nu se afla acolo de mai mult de 14 zile c\xc3\xa2nd a fost chemat \xc3\xaenc\xc4\x83 o dat\xc4\x83 la Orl\xc3\xa9ans de D\'Andelot. Campania a avut mai mult succes, \xc3\xaens\xc4\x83 publicarea Edictului de pacificare acceptat de Cond\xc3\xa9 (12 martie 1563) l-a umplut cu oroare pe Beza \xc8\x99i \xc3\xaentreaga Fran\xc8\x9b\xc4\x83 protestant\xc4\x83.\n_START_SECTION_\nSuccesor al lui Calvin\n_START_PARAGRAPH_\nPentru dou\xc4\x83zeci \xc8\x99i patru de luni, Beza fusese absent din Geneva, \xc8\x99i intersele academiei \xc8\x99i bisericii de acolo, precum \xc8\x99i \xc3\xaen special starea de s\xc4\x83n\xc4\x83tate a lui Calvin, f\xc4\x83ceau necesar\xc4\x83 \xc3\xaentoarcerea sa, neexist\xc3\xa2nd nimeni altcineva care s\xc4\x83 ia locul reformatorului, incapabil s\xc4\x83 mai poarte povara ce \xc3\xaei revenea. Calvin \xc8\x99i Beza au convenit s\xc4\x83 \xc3\xae\xc8\x99i \xc3\xaempart\xc4\x83 \xc3\xaendatoririle alternativ \xc3\xaen fiecare s\xc4\x83pt\xc4\x83m\xc3\xa2n\xc4\x83, \xc3\xaens\xc4\x83 moartea lui Calvin a survenit cur\xc3\xa2nd dup\xc4\x83 aceea (27 mai 1564), iar Beza a devenit succesorul s\xc4\x83u._NEWLINE_P\xc3\xa2n\xc4\x83 \xc3\xaen 1580, Beza a fost nu numai moderateur de la compagnie des pasteurs, dar \xc8\x99i sufletul institu\xc8\x9biei de \xc3\xaenv\xc4\x83\xc8\x9b\xc4\x83m\xc3\xa2nt din Geneva pe care Calvin o fondase \xc3\xaen 1559, const\xc3\xa2nd dintr-un gimnaziu \xc8\x99i o academie. At\xc3\xa2t c\xc3\xa2t a tr\xc4\x83it, Beza a r\xc4\x83mas interesat de educa\xc8\x9bia superioar\xc4\x83. \xc3\x8en calitate de consilier, se bucura de respectul magistra\xc8\x9bilor \xc8\x99i pastorilor. Geneva \xc3\xaei este \xc3\xaendatorat\xc4\x83 pentru fondarea unei \xc8\x99coli de drept \xc3\xaen care au predat pe r\xc3\xa2nd Fran\xc3\xa7ois Hotman, Jules Pacius \xc8\x99i Denis Godefroy, cei mai eminen\xc8\x9bi juri\xc8\x99ti ai acelui veac.\n_START_SECTION_\nCursul evenimentelor dup\xc4\x83 1564\n_START_PARAGRAPH_\nCa succesor al lui Calvin, Beza s-a bucurat de un succes deplin, nu numai \xc3\xaen \xc3\xaendeplinirea muncii sale, ci \xc8\x99i \xc3\xaen pacificarea Bisericii Geneveze. Magistra\xc8\x9bii \xc3\xae\xc8\x99i \xc3\xaensu\xc8\x99iser\xc4\x83 ideile lui Calvin, iar guvern\xc4\x83m\xc3\xa2ntul \xc3\xaen chestiunile spirituale, ale c\xc4\x83rui organe erau "predicatorii Cuv\xc3\xa2ntului" \xc8\x99i consistoriul, fusese \xc3\xaentemeiat pe o baz\xc4\x83 solid\xc4\x83. Nici o controversat\xc4\x83 doctrinar\xc4\x83 nu s-a iscat dup\xc4\x83 1564. Discu\xc8\x9biile se ocupau de chestiuni de natur\xc4\x83 practic\xc4\x83, social\xc4\x83 sau ecleziastic\xc4\x83, cum ar fi suprema\xc8\x9bia magistra\xc8\x9bilor asupra pastorilor, libertatea \xc3\xaen predicare \xc8\x99i obliga\xc8\x9bia pastorilor de a se supune majorit\xc4\x83\xc8\x9bii societ\xc4\x83\xc8\x9bii pastorilor (la compagnie des pasteurs)._NEWLINE_Beza nu \xc3\xae\xc8\x99i impunea voin\xc8\x9ba asocia\xc8\x9bilor s\xc4\x83i \xc8\x99i nu lua m\xc4\x83suri dure \xc3\xaempotriva colegilor nejudicio\xc8\x99i sau impulsivi, de\xc8\x99i uneori se ocupa de aceste cazuri ca mediator; \xc8\x99i totu\xc8\x99i, \xc3\xaent\xc3\xa2mpina adeseori o opozi\xc8\x9bie at\xc3\xa2t de extrem\xc4\x83 \xc3\xaenc\xc3\xa2t amenin\xc8\x9ba s\xc4\x83 demisioneze. De\xc8\x99i era \xc3\xaenclinat s\xc4\x83 ia partea magistra\xc8\x9bilor, \xc8\x99tia cum s\xc4\x83 apere drepturile \xc8\x99i independen\xc8\x9ba puterii spirituale c\xc3\xa2nd se ivea ocazie, de\xc8\x99i nu \xc3\xaei acorda o influen\xc8\x9b\xc4\x83 at\xc3\xa2t de puternic\xc4\x83 precum f\xc4\x83cuse Calvin._NEWLINE_Activitatea sa a avut o mare amploare: a mediat \xc3\xaentre compagnie \xc8\x99i magistratur\xc4\x83; cea din urm\xc4\x83 \xc3\xaei cerea sfatul chiar \xc3\xaen chestiunile politice; coresponda cu to\xc8\x9bi liderii Reformei din Europa. Dup\xc4\x83 Masacrul din Ziua Sf\xc3\xa2ntului Bartolomeu (1572), \xc8\x99i-a folosit influen\xc8\x9ba pentru a le oferi refugia\xc8\x9bilor o primire ospitalier\xc4\x83 la Geneva._NEWLINE_\xc3\x8en 1574, a scris De jure magistratuum ("Dreptul magistratului"), \xc3\xaen care protesta \xc3\xaempotriva tiraniei \xc3\xaen chestiunile religioase \xc8\x99i afirma c\xc4\x83 e legitim ca un popor s\xc4\x83 se opun\xc4\x83 practic unui magistrat nevrednic, chiar folosind arme sau destituindu-l, dac\xc4\x83 este necesar._NEWLINE_Pe scurt, f\xc4\x83r\xc4\x83 a fi un mare dogmatician, asemenea maestrului s\xc4\x83u, nici un geniu creator pe t\xc4\x83r\xc3\xa2m ecleziastic, Beza dispunea de calit\xc4\x83\xc8\x9bi care l-au f\xc4\x83cut faimos ca umanist, exeget, orator \xc8\x99i lider \xc3\xaen chestiuni politice \xc8\x99i religioase, calific\xc3\xa2ndu-l pentru a fi c\xc4\x83l\xc4\x83uza calvini\xc8\x99tilor din \xc3\xaentreaga Europ\xc4\x83. \xc3\x8en diversele dispute \xc3\xaen care a fost implicat, Beza ar\xc4\x83ta deseori un exces de iritare \xc8\x99i intoleran\xc8\x9b\xc4\x83, din cauza c\xc4\x83rora au suferit mai ales Bernardino Ochino, pastorul congrega\xc8\x9biei italiene din Z\xc3\xbcrich (datorit\xc4\x83 unui tratat care con\xc8\x9binea unele afirma\xc8\x9bii controversate despre poligamie), \xc8\x99i Sebastian Castellio din Basel (datorit\xc4\x83 traducerile Bibliei efectuate de el \xc3\xaen latin\xc4\x83 \xc8\x99i francez\xc4\x83)._NEWLINE_Cu Fran\xc8\x9ba reformat\xc4\x83, Beza a p\xc4\x83strat rela\xc8\x9bii din cele mai str\xc3\xa2nse. A fost moderatorul Sinodului General \xc3\xaentrunit \xc3\xaen aprilie 1571 la La Rochelle \xc8\x99i a decis s\xc4\x83 nu aboleasc\xc4\x83 disciplina bisericeasc\xc4\x83 sau s\xc4\x83 recunoasc\xc4\x83 guvern\xc4\x83m\xc3\xa2ntul civil drept cap al Bisericii, a\xc8\x99a cum cereau predicatorul parizian Jean Morel \xc8\x99i filozoful Pierre Ramus; a decis de asemenea s\xc4\x83 confirme \xc3\xaenc\xc4\x83 o dat\xc4\x83 doctrina calvinist\xc4\x83 despre Cina Domnului (cu expresia "substan\xc8\x9ba trupului lui Cristos") \xc3\xaempotriva zwinglianismului, ceea ce a cauzat o discu\xc8\x9bie foarte nepl\xc4\x83cut\xc4\x83 \xc3\xaentre Beza, Ramus \xc8\x99i Bullinger._NEWLINE_\xc3\x8en anul urm\xc4\x83tor (mai 1572), a avut un rol important \xc3\xaen Sinodul Na\xc8\x9bional de la N\xc3\xaemes. A fost interesat de controversele ce priveau Confesiunea augustan\xc4\x83 \xc3\xaen Germania, \xc3\xaen special dup\xc4\x83 1564, despre persoana lui Cristos \xc8\x99i sacramente, \xc8\x99i a publicat c\xc3\xa2teva lucr\xc4\x83ri \xc3\xaempotriva lui Westphal, Hesshusen, Selnecker, Johannes Brenz \xc8\x99i Jakob Andrea. Aceasta l-a f\xc4\x83cut ur\xc3\xa2t, mai ales dup\xc4\x83 1571, tuturor luteranilor care aderau la luteranism \xc3\xaen opozi\xc8\x9bie cu Melanchthon.\n_START_SECTION_\nColocviul de la Mumpelgart\n_START_PARAGRAPH_\nUltimul conflict polemic important al lui Beza cu luteranii exclusivi\xc8\x99ti a fost la Colocviul de la Mumpelgart, 14-27 martie 1586, la care a fost invitat de contele luteran Frederic de W\xc3\xbcrttemberg, la dorin\xc8\x9ba nobililor francezi care se refugiaser\xc4\x83 la Mumpelgart. Inten\xc8\x9bionata uniune care era scopul colocviului nu a fost pus\xc4\x83 niciodat\xc4\x83 pe ordinea de zi; totu\xc8\x99i, colocviul a cauzat schimb\xc4\x83ri serioase \xc3\xaen Biserica Reformat\xc4\x83._NEWLINE_C\xc3\xa2nd s-au publicat actele colocviului, a\xc8\x99a cum au fost editat de Jakob Andrea, Samuel Huber, din Burg, l\xc3\xa2ng\xc4\x83 Berna, apar\xc8\x9bin\xc3\xa2nd fac\xc8\x9biunii luteranizante a clericilor elve\xc8\x9bieni, a fost at\xc3\xa2t de revoltat de doctrina supralapsarian\xc4\x83 a predestin\xc4\x83rii prezentat\xc4\x83 la Mumpelgart de Beza \xc8\x99i Musculus c\xc4\x83 a crezut de cuviin\xc8\x9b\xc4\x83 s\xc4\x83 \xc3\xael denun\xc8\x9be pe Musculus la magistra\xc8\x9bii din Berna ca inovator \xc3\xaen doctrin\xc4\x83. Pentru a rezolva aceast\xc4\x83 chestiune, magistra\xc8\x9bii au stabilit un colocviu \xc3\xaentre Huber \xc8\x99i Musculus (2 septembrie 1587), \xc3\xaen care cel dint\xc3\xa2i a sus\xc8\x9binut harul universal, iar cel din urm\xc4\x83 harul particular. Colocviul r\xc4\x83m\xc3\xa2n\xc3\xa2nd f\xc4\x83r\xc4\x83 rezultat, o dezbatere a fost fixat\xc4\x83 la Berna pentru 15-18 aprilie 1588, \xc3\xaen care ap\xc4\x83rarea sistemului de doctrin\xc4\x83 i-a revenit lui Beza. Cei trei delega\xc8\x9bi ai cantoanelor elve\xc8\x9biene care au prezidat dezbaterea au declarat la final c\xc4\x83 Beza dovedise \xc3\xaenv\xc4\x83\xc8\x9b\xc4\x83tura prezentat\xc4\x83 la Mumpelgart ca fiind cea ortodox\xc4\x83, iar Huber a fost demis din func\xc8\x9bie.\n_START_SECTION_\nUltimele zile\n_START_PARAGRAPH_\nDup\xc4\x83 aceast\xc4\x83 dat\xc4\x83, activitatea lui Beza s-a restr\xc3\xa2ns tot mai mult la problemele c\xc4\x83minului s\xc4\x83u. Credincioasa sa so\xc8\x9bie Claudine murise f\xc4\x83r\xc4\x83 copii \xc3\xaen 1588, c\xc3\xa2teva zile \xc3\xaenainte de plecarea sa la Disputa\xc8\x9bia de la Berna. Patruzeci de ani tr\xc4\x83iser\xc4\x83 ferici\xc8\x9bi \xc3\xaempreun\xc4\x83. Beza s-a c\xc4\x83s\xc4\x83torit, la sfatul prietenilor, cu Catharina del Piano, o v\xc4\x83duv\xc4\x83 genovez\xc4\x83, pentru a avea un ajutor la b\xc4\x83tr\xc3\xa2ne\xc8\x9be. P\xc3\xa2n\xc4\x83 la \xc8\x99aizeci \xc8\x99i cinci de ani, Beza s-a bucurat de o s\xc4\x83n\xc4\x83tate excelent\xc4\x83, dar apoi o sc\xc4\x83dere gradual\xc4\x83 a vitalit\xc4\x83\xc8\x9bii a devenit perceptibil\xc4\x83. A continuat \xc3\xaens\xc4\x83 s\xc4\x83 predea p\xc3\xa2n\xc4\x83 \xc3\xaen ianuarie 1597._NEWLINE_Cea mai trist\xc4\x83 experien\xc8\x9b\xc4\x83 a b\xc4\x83tr\xc3\xa2ne\xc8\x9bii sale a fost convertirea regelui Henric al IV-lea la catolicism, \xc3\xaen ciuda \xc3\xaenfl\xc4\x83c\xc4\x83ratelor exorta\xc8\x9bii ale lui Beza (1593). \xc3\x8en mod destul de ciudat, \xc3\xaen 1596 iezui\xc8\x9bii se pare c\xc4\x83 au r\xc4\x83sp\xc3\xa2ndit vestea \xc3\xaen Germania, Fran\xc8\x9ba, Anglia \xc8\x99i Italia cum c\xc4\x83 Beza \xc8\x99i Biserica din Geneva se \xc3\xaentorseser\xc4\x83 \xc3\xaen s\xc3\xa2nul catolicismului; Beza a replicat cu o satir\xc4\x83 ce releva faptul c\xc4\x83 p\xc4\x83stra \xc3\xaenc\xc4\x83 \xc3\xaenfl\xc4\x83c\xc4\x83rarea g\xc3\xa2ndirii \xc8\x99i vigoarea expresiei._NEWLINE_A murit \xc3\xaen Geneva. Nu a fost \xc3\xaengropat ca \xc8\x99i Calvin \xc3\xaen cimitirul general Plain-Palais, ci, la ordinul magistra\xc8\x9bilor, \xc3\xaen M\xc4\x83n\xc4\x83stirea St. Pierre, ca nu cumva savoiarzii s\xc4\x83-i r\xc4\x83peasc\xc4\x83 trupul \xc8\x99i s\xc4\x83 \xc3\xael duc\xc4\x83 la Roma.\n_START_SECTION_\nScrieri umaniste \xc8\x99i istorice\n_START_PARAGRAPH_\n\xc3\x8en activitatea literar\xc4\x83 a lui Beza, ca \xc8\x99i \xc3\xaen via\xc8\x9ba sa, trebuie f\xc4\x83cut\xc4\x83 distinc\xc8\x9bie \xc3\xaentre perioada umanist\xc4\x83 (\xc3\xaencheiat\xc4\x83 cu publicarea volumului Juvenilia) \xc8\x99i cea ecleziastic\xc4\x83. Dar produc\xc8\x9bii mai t\xc3\xa2rzii ale sale, ca umanistul, sarcasticul, satiricul Passavantius \xc8\x99i Complainte de Messire Pierre Lizet... dovedesc c\xc4\x83 \xc3\xaen anii maturit\xc4\x83\xc8\x9bii s-a \xc3\xaentors c\xc3\xa2teodat\xc4\x83 la prima sa dragoste. La b\xc4\x83tr\xc3\xa2ne\xc8\x9be, a publicat Cato censorius (1591) \xc8\x99i a revizuit Poemata, din care a eliminat excentricit\xc4\x83\xc8\x9bile tinere\xc8\x9bii._NEWLINE_Dintre lucr\xc4\x83rile sale istoriografice, dincolo de Icones (1580), care are numai o valoare iconografic\xc4\x83, pot fi men\xc8\x9bionate faimoasa sa Histoire ecclesiastique des Eglises reformes au Royaume de France (1580) \xc8\x99i biografia lui Calvin, a\xc8\x99a cum poate fi numit\xc4\x83 edi\xc8\x9bia sa de Epistolae et responsa (1575) ale lui Calvin.\n_START_SECTION_\nLucr\xc4\x83ri teologice\n_START_PARAGRAPH_\nToate aceste studii umaniste \xc8\x99i istorice sunt \xc3\xaens\xc4\x83 \xc3\xaentrecute de scrierile sale teologice, con\xc8\x9binute \xc3\xaen Tractationes theologicae. Concep\xc8\x9bia sa despre via\xc8\x9b\xc4\x83 este determinist\xc4\x83 \xc8\x99i baza g\xc3\xa2ndirii sale religioase este recunoa\xc8\x99terea predestinarian\xc4\x83 a necesit\xc4\x83\xc8\x9bii \xc3\xaen existen\xc8\x9ba temporal\xc4\x83 ca efect al unei voin\xc8\x9be divine absolute, eterne \xc8\x99i imutabile. Una din consecin\xc8\x9be este c\xc4\x83 p\xc3\xa2n\xc4\x83 \xc8\x99i c\xc4\x83derea rasei umane el o consider\xc4\x83 esen\xc8\x9bial\xc4\x83 planului divin cu lumea. Beza elucideaz\xc4\x83 \xc3\xaen form\xc4\x83 tabular\xc4\x83 vederile religioase care eman\xc4\x83 dintr-o g\xc3\xa2ndire fundamental supralapsarian\xc4\x83. Acestea le-a ad\xc4\x83ugat instructivului s\xc4\x83u tratat Summa totius Christianismi.\n_START_SECTION_\nNoul Testament \xc3\xaen greac\xc4\x83 al lui Beza\n_START_PARAGRAPH_\nNu de mai mic\xc4\x83 importan\xc8\x9b\xc4\x83 sunt contribu\xc8\x9biile lui Beza la studiile biblice. \xc3\x8en 1565, a elaborat o edi\xc8\x9bie a Noului Testament \xc3\xaen greac\xc4\x83, \xc3\xaenso\xc8\x9bit\xc4\x83 \xc3\xaen coloane paralele de textul Vulgatei \xc8\x99i de o traducere proprie (publicat\xc4\x83 deja \xc3\xaen 1556). Acestora li se ad\xc4\x83ugau adnot\xc4\x83ri, de asemenea publicate anterior, \xc3\xaens\xc4\x83 de aceast\xc4\x83 dat\xc4\x83 mult \xc3\xaembog\xc4\x83\xc8\x9bite \xc8\x99i m\xc4\x83rite._NEWLINE_\xc3\x8en preg\xc4\x83tirea acestei edi\xc8\x9bii a textului grecesc, dar mai mult \xc3\xaen preg\xc4\x83tirea celei de-a doua edi\xc8\x9bii, din 1582, Beza se poate s\xc4\x83 se fi slujit de dou\xc4\x83 manuscrise foarte valoroase. Unul din ele e cunoscut ca Codex Bezae sau Cantabrigensis, pe care l-a f\xc4\x83cut mai t\xc3\xa2rziu cadou Universit\xc4\x83\xc8\x9bii din Cambridge; al doilea e Codex Claramontanus, pe care Beza l-a descoperit la Clermont (acesta se afl\xc4\x83 acum la Biblioteca Na\xc8\x9bional\xc4\x83 din Paris)._NEWLINE_Nu acestor surse, \xc3\xaens\xc4\x83, le-a fost Beza cel mai mult \xc3\xaendatorat, ci edi\xc8\x9biei anterioare a eminentului Robert Estienne (1550), ea \xc3\xaens\xc4\x83\xc8\x99i bazat\xc4\x83 \xc3\xaen mare m\xc4\x83sur\xc4\x83 pe una din edi\xc8\x9biile mai t\xc3\xa2rzii ale lui Erasmus. Eforturile lui Beza \xc3\xaen aceast\xc4\x83 direc\xc8\x9bie au fost extrem de utile posterit\xc4\x83\xc8\x9bii, iar acela\xc8\x99i lucru se poate afirma la fel de bine despre traducerea f\xc4\x83cut\xc4\x83 de el \xc3\xaen latin\xc4\x83 \xc8\x99i de notele prodigioase care o \xc3\xaenso\xc8\x9beau. Traducerea latin\xc4\x83 a fost publicat\xc4\x83 de atunci de peste o sut\xc4\x83 de ori._NEWLINE_De\xc8\x99i unii depl\xc3\xa2ng doctrina lui Beza despre predestinare ca exercit\xc3\xa2nd o influen\xc8\x9b\xc4\x83 prea puternic\xc4\x83 asupra interpret\xc4\x83rii pe care el o face Scripturii, nu exist\xc4\x83 dubiu c\xc4\x83 el a ajutat mult la o \xc3\xaen\xc8\x9belegere mai clar\xc4\x83 a Noului Testament.'